En 25-årig mand er anholdt, mistænkt for spiritus- og narkokørsel, natten til onsdag.

En 58-årig kvinde måtte natten til onsdag køres med ambulance til sygehuset i Hjørring efter at hendes bil klokken 00.28 blev pålørt af en modkørende. Det fortæller vagtchef ved Nordjyllands Politi Jesper Sørensen onsdag morgen. Uheldet fandt sted på hovedvejen Skagensvej i Ålbæk. - En 25-årig mand kommer kørende i sydgående retning mens den 58-årige kvinde kører i nordgående retning. Den 25-årige kommer så over i den modsatte kørebane og kolliderer med den 58-årige, fortæller vagtchefen. Den 25-årige kommer ikke til skade i uheldet, men bliver i stedet anholdt på en mistanke om at han er påvirket af både alkohol og narkotika. - Så ham har vi fået taget en blodprøve af, fortæller vagtchefen. Den kvindelige bilist kommer ved uheldet til skade og må fragtes med ambulance til sygehuset i Hjørring, men hendes skader er ifølge Jesper Sørensen ikke alvorlige.